**9-мавзу. Маъмурий суд ишларини юритишда**

**дастлабки ҳимоя чоралари**

**Режа:**

1. Дастлабки ҳимоя чораларини кўриш асослари ва турлари.
2. Дастлабки ҳимоя чораларини кўриш тўғрисидаги ариза ва уни қўриб чиқиш, шунингдек, бир турини бошқаси билан алмаштириш тартиби.
3. Дастлабки ҳимоя чораларини кўриш тўғрисидаги ажримни ижро этиш тартиби.
4. Дастлабки ҳимоя чораларини бекор қилиш тартиби.
5. **Дастлабки ҳимоя чоралари кўриш асослари ва** **турлари**

Маъмурий суд ишларини юритиш тўғрисидаги кодексда дастлабки ҳимоя чора келгусида суд томонидан чиқариладиган ҳал қилув қарори ёки ажримининг ижросини таъминлашни кафолатлайдиган чора-тадбирлар тизимидир. Шу билан бирга, бу аризачи талабларининг кафолатидир.

Баъзи ҳолатларда судга мурожаат қилиш лозим бўлганда келгусида қабул қилинадиган суд қарорининг ижро этилишини таъминлаш асосий масала ҳисобланади. Бироқ, амалиёт шуни кўрсатадики, айрим ҳолларда оммавий низолар бўйича жавобгар тараф унга нисбатан судга аризаси тақдим этилганлиги тўғрисида маълумотга эга бўлганидан сўнг келгусида суд қарорини ижро этиш мумкин бўлмай қолиши учун низолашилаётган ҳужжати ижросини тезроқ таъминлаш, мол-мулкни реализация, мол-мулкини ёки пул маблағларини яширишга ва бошқа усулларда бегоналаштиришга ҳаракат қилади. Судья ушбу ҳолатларни олдини олиш юзасидан маъмурий суд ишларини юритиш вазифалари келиб чиқиб, яъни фуқаролар, шунингдек корхоналар, муассасалар, ташкилотларнинг ҳуқуқлари ва қонуний манфаатларини таъминлаш ҳамда уларнинг бузилган ёки низолашилаётган ҳуқуқлари, эркинликлари ва қонуний манфаатларини ҳимоя қилиш қилиш мақсадида дастлабки ҳимоя чораларни кўради.

Дастлабки ҳимоя чоралари институти шартли равишда иккита масалани ҳал этишга қаратилган деб айтиш мумкин:

1. Олдиндан бузилган ҳуқуқни тиклаш;
2. келажакда мумкин бўлган ҳуқуқ бузилишининг олдини олиш.

Бугунги кунда амалдаги қонунчиликда фақат суд томонидан келажакдаги ҳуқуқ бузилишининг олдини олишга қаратилган аризачининг зарар кўришига имкон бермаслик мақсадида қўлланиладиган дастлабки ҳимоя чорасига урғу берилган.

Ушбу институтнинг тўғри қўлланилиши суд қарорлари ижросининг келажакдаги самарадорлигини таъминлайди, аризачининг ҳуқуқларини ҳимоя қилади.

Маъмурий суд ишларни юритиш тўғрисидаги кодекснинг 92-моддасида дастлабки ҳимоя чораларини кўриш учун **асослари** белгиланган. Унга кўра, ишда **иштирок этувчи шахснинг аризасига кўра** ёки **ўз ташаббуси бўйича суд**, агар:

1. маъмурий ишни кўриш якуни бўйича чиқариладиган суд ҳужжати қабул қилингунига қадар аризачининг ёки манфаатларини кўзлаб ариза берилган шахснинг ҳуқуқлари, эркинликлари ва қонуний манфаатлари бузилишининг **аниқ хавфи мавжуд** бўлса;
2. аризачининг ҳуқуқлари, эркинликлари ва қонуний манфаатларини **бундай чораларни кўрмасдан туриб ҳимоя қилиш мумкин бўлмаса** ёки **қийин бўлса**, дастлабки ҳимоя чораларини кўриши мумкин.

МСИЮтК 92-моддасининг 2-қисмида “Маъмурий органнинг, фуқаролар ўзини ўзи бошқариш органининг ва улар мансабдор шахсларининг қонунчиликка мувофиқ бўлмаган ҳамда фуқароларнинг ёки юридик шахсларнинг ҳуқуқларини ва қонун билан қўриқланадиган манфаатларини бузадиган қарорлари, ҳаракатлари (ҳаракатсизлиги) натижасида фуқарога ёки юридик шахсга етказилган зарарларнинг ўрнини қоплаш тўғрисидаги талабни кўриб чиқишда суд аризачининг аризасига кўра **дастлабки ҳимоя чораларини кўриши шарт”** деббелгиланган. Ушбу нормадан келиб чиқиб барча ишларда дастлабки ҳимоя чоралари қўлланиши мумкин эканлиги тушунилади.

Бироқ, айрим хорижий мамлакатларда (Қозоғистон, Россия, Азербайджон) қандай ҳолатларда дастлабки ҳимоя чораси **қўлланилмаслиги** ёритилган.

Жумладан, Қозоғистонда молиявий ташкилотларга оид низолар, республиканинг Миллий банкининг ҳуқуқий ҳужжатлари ёки солиқ органи текширишлари натижасида қабул қилинган қарорлар устидан низолашилганда дастлабки ҳимоя чоралари қўлланилмаслиги белгиланган.

Амалдаги МСИЮтКга бундай иш тоифаси сифатида идоравий норматив-ҳуқуқий ҳужжат устидан низолашилганда назарий жиҳатда бундай ҳужжат Олий суд томонидан ҳақиқий эмас деб топилмагунча, қонуний деб ҳисобланиши боис, унинг ижросини тўхтатиб туриш келгусида янги низоларни вужудга келтириш мумкин.

Дастлабки ҳимоя чораларини кўришга маъмурий суд ишларини юритишнинг ҳар қандай босқичида йўл қўйилиши белгиланган.

Бироқ, Ўзбекистон Республикаси Олий суди Пленумининг 2018 йил 19 майдаги 15-сонли “Маъмурий ишларни кўришда биринчи инстанция суди томонидан процессуал қонун нормаларини қўллашнинг айрим масалалари тўғрисида”ги Қарорининг 14-бандида “маъмурий иш қўзғатилгунга қадар суд дастлабки ҳимоя чораларини қўллашга (МСИЮтК 94-моддаси) ҳақли эмас”лиги қайд этилган.

МСИЮтКнинг 93-моддасида **дастлабки ҳимоя чоралари турлари** қайд этилган.

**Амалий мисол:**

**МСИЮтК 93-моддаси 1-қисмининг 1-банди бўйича**

*(жавобгарга муайян ҳаракатларни амалга оширишни тақиқлаш*)

|  |
| --- |
| Аризачи “S” МЧЖ раҳбари З.М. судга ариза билан мурожаат қилиб, аризасида жавобгар Давлат кадастрлар палатаси -------- вилоят бошқармаси мансабдор шахсларининг хатти-ҳаракатларини қонунга хилоф деб топишни ва 2023 йил 10 мартдаги 001-сонли йиғилиш баёни қарорини ҳақиқий эмас деб топишни сўраган. Шунингдек, “Дастлабки ҳимоя чораларини кўриш тўғрисида”ги ариза билан мурожаат қилиб, аризасида иш судда кўриб тугатилгунга қадар МЧЖга қарашли савдо мажмуасини сотиш, бегоналаштириш, кадастр ҳужжати расмийлаштириш ва давлат рўйхатидан ўтказиш каби ҳаракатларни тўхтатиб туришни сўраган. Суд аризачининг дастлабки ҳимоя чораларини кўриш ҳақидаги талабини муҳокама қилиб, маъмурий иш бўйича ҳал қилув қарори қабул қилингунига қадар аризачининг ҳукуқлари, эркинликлари ва қонуний манфаатлари бузилишининг аниқ хавфи мавжуд бўлганлиги сабабли МЧЖга қарашли савдо мажмуасини сотиш, бегоналаштириш, кадастр ҳужжати расмийлаштириш ва давлат рўйхатидан ўтказиш каби ҳаракатларни тўхтатиб туришни лозим деб топган |

**Амалий мисол:**

**МСИЮтК 93-моддаси 1-қисмининг 4-банди бўйича**

*(маъмурий органнинг, фуқаролар ўзини ўзи бошқариш органининг низолашилаётган ҳужжати ижросини тўлиқ ёки қисман тўхтатиб туриш*)

|  |
| --- |
| “A-C-A-P” МЧЖ судга ариза билан мурожаат қилиб, --------- вилоят Давлат солиқ бошқармасининг 2023 йил 10 январдаги “Камерал солиқ текширувида аниқланган солиққа оид ҳуқуқбузарликлар тўғрисидаги материалларни кўриб чиқиш натижалари бўйича” №00/001-сонли қарорини ҳақиқий эмас деб топишни ҳамда мазкур низо мазмунан ҳал этилгунга қадар дастлабки ҳимоя чораларини кўриш мақсадида Сирдарё вилоят Давлат солиқ бошқармасининг 2023 йил 10 январдаги №00/001-сонли қарори ижросини тўхтатиб туришни сўраган. Ушбу ҳолатда суд, тарафлар ўртасида низо якунига етмасдан туриб, ушбу “A-C-A-P” МЧЖнинг ҳисоб рақамларига банд солиб пул маблағларини ундирувга қаратиш мақсадга мувофиқ бўлмаслиги, тарафларнинг ҳуқуқлари бузилиши мумкинлигини инобатга олиб, аризани қаноатлантиришни ва низо бўйича якуний қарор қабул қилингунига қадар --------- вилоят Давлат солиқ бошқармасининг 2023 йил 10 январдаги №00/0-001-сонли қарори ижросини тўхтатиб туришни лозим деб топган. |

Шунингдек, суд томонидан нафақат битта дастлабки ҳимоя чораси балки бир вақтнинг ўзида бир нечта дастлабки ҳимоя чоралари кўрилиши мумкин қонунчиликда белгилаб қўйилган.

Дастлабки ҳимоя чоралари арз қилинган талабга мос бўлиши керак. Бунда суд аввало талаб мазкур чораларни қўллаш мақсадга мувофиқлиги ва билдирилган талабларга мутаносиб бўлишини инобатга олиши зарур.

Айрим мамлакатларда жавобгарнинг мол-мулкини ёки пул маблағларини хатлаш бўйича дастлабки ҳимоя чорасининг кетма-кетлиги белгиланган.

Жумладан, Азербайджонда жавобгарнинг мол-мулкини ёки пул маблағларини хатлашда махсус кетма-кетлик белгиланган.

Амалдаги Ўзбекистон Республикаси Маъмурий суд ишларини юритиш тўғисидаги кодексида дастлабки ҳимоя чоралари бундай махсус кетма-кетлик қоидалар белгиланмаган.

1. **Дастлабки ҳимоя чораларини кўриш тўғрисидаги ариза ва уни қўриб чиқиш, шунингдек, бир турини бошқаси билан алмаштириш тартиби.**

Ўзбекистон Республикаси Олий суди Пленумининг 2018 йил 19 майдаги 15-сонли “Маъмурий ишларни кўришда биринчи инстанция суди томонидан процессуал қонун нормаларини қўллашнинг айрим масалалари тўғрисида”ги Қарорининг 15-бандида “Ишни суд муҳокамасига ўз вақтида ва сифатли тайёрлашда дастлабки ҳимоя ва далилларни таъминлаш чораларини қўллаш масаласини ҳал этиш” масаласи алоҳида қайд этилган.

Дастлабки ҳимоя чораларини кўриш тўғрисидаги ариза судга **ариза (шикоят) билан бир вақтда** ёки **иш юритиш жараёнида** берилиши мумкин.

Юқоридаги қайд этилганлардан ташқари аризада бошқа маълумотлар ҳам кўрсатилиши мумкин.

Маъмурий суд ишларини юритиш тўғрисидаги кодексда дастлабки ҳимоя чораларини кўриш тўғрисидаги ариза аризачи ёки унинг вакили томонидан имзоланади. Вакил томонидан имзоланган аризага ишончнома ёки унинг аризани имзолашга бўлган ваколатини тасдиқловчи бошқа ҳужжат илова қилиниши белгиланган.

Дастлабки ҳимоя чораларини кўриш тўғрисидаги **илтимоснома** аризада (шикоятда) баён этилиши мумкин.

Бундай ҳолатда агар дастлабки ҳимоя чораларини кўриш тўғрисидаги илтимоснома аризада (шикоятда) баён этилса, мазкур илтимосномада дастлабки ҳимоя чорасини кўриш зарурлигининг асослари ва аризачи кўришни сўраётган дастлабки ҳимоя чорасининг тури ҳақида ҳам маълумотлар кўрсатилган бўлиши керак бўлади.

**Дастлабки ҳимоя чораларини кўриш тўғрисидаги аризани кўриб чиқиш тартиби**.

Дастлабки ҳимоя чораларини кўриш тўғрисидаги ариза тақдим этилган вақтига қараб, қўйидаги тартибда кўриб чиқилади:

Кўп хорижий мамлакатларда (Қозоғистон, Азербайджон, Россия, Қирғизистон, Эстония) дастлабки ҳимоя чораларини кўриш тўғрисидаги аризани кўриб чиқиш масалани ҳал этишда ишда иштирок этувчи шахсларнинг иштироки **талаб этилмаслиги ҳақида** қоидалар белгиланган.

Эстонияда бу асосий қоида сифатида белгиланган бўлиб, **судья лозим топса, тарфаларни чақириб, суд мажлиси ўтказишга ҳақли** эканлиги қайд этилган.

**3. Дастлабки ҳимоя чораларини кўриш тўғрисидаги ажримни ижро этиш тартиби**

Дастлабки ҳимоя чораларини кўриш тўғрисидаги ариза юзасиданчиқарилган ажримлар ижроси зиммасига юклатилган шахслар ёки давлат ижрочилари томонидан суд ажримида кўрсатилган дастлабки ҳимоя чорасининг турига қараб амалга оширилади.

Таъкидлаш жоизки, ижро иши юритуви жараёнида ҳам ўзига хос ижрони таъминлаш чоралари мавжуд. Масалан, қонун талабидан келиб чиқиб бундай турдаги ажримлар дархол ижро этилиши лозимлигини инобатга олиб, судларда дастлабки ҳимоя чоралари билан боғлиқ ишларни юритишда ижрони амалга ошириш учун ихтиёрий муддат берилмайди.

Ўзбекистон Республикаси МСИЮтКнинг 97-моддасида дастлабки ҳимоя чораларини кўриш тўғрисидаги ажрим суд ҳужжатларини ижро этиш учун белгиланган тартибда дарҳол ижро этилиши белгиланган.

Шунингдек, кўрилган дастлабки ҳимоя чораларини ижро этиш мажбурияти суд томонидан зиммасига юклатилган шахсга дастлабки ҳимоя чораларини кўриш тўғрисидаги ажримни ижро этмаганлик учун МСИЮтКда белгиланган тартибда суд жаримаси солинади.

Шунингдек, маъмурий суд ишларини юритиш тўғрисидаги кодексда ушбу турдаги ажримлар яъни дастлабки ҳимоя чораларини кўриш ҳақидаги ёки дастлабки ҳимоя чораларини кўришни рад этиш, дастлабки ҳимоя чоралари турини алмаштириш ҳақидаги ёки алмаштиришни рад этиш тўғрисидаги ажримлар устидан шикоят қилиниши (протест келтирилиши) **ажримнинг** **ижросини тўхтатиб қўймайди”** деб белгиланган.

**4. Дастлабки ҳимоя чораларини бекор қилиш тартиби.**

Дастлабки ҳимоя чоралари ишни кўраётган суд томонидан ишда иштирок этувчи шахснинг илтимосномасига кўра бекор қилиниши мумкин. Дастлабки ҳимоя чораларини бекор қилиш тўғрисидаги масала суд мажлисида ҳал қирилиб, натижалари бўйича **ажрим** чиқарилади.

Ажримнинг кўчирма нусхаси ишда иштирок этувчи шахсларга **у чиқарилган кундан кейинги кундан** кечиктирмасдан юборилади.

Фуқаролар ҳамда юридик шахсларнинг ҳуқуқлари, эркинликлари ва қонуний манфаатларини ҳимояловчи, бузилган ҳуқуқларини тиклашга хизмат қилувчи муҳим омиллардан бири МСИЮтК 98-моддасининг 5-бандида назарда тутилган бўлиб, унга кўра “ариза (шикоят) қаноатлантирилган тақдирда, дастлабки ҳимоя чоралари суд ҳужжати амалда ижро этилгунига қадар ўз кучини сақлайди” деб қайд этилган.

Аризани (шикоятни) қаноатлантириш рад этилган, ариза (шикоят) кўрмасдан қолдирилган, иш юритиш тугатилган ҳолларда, дастлабки ҳимоя чоралари тегишли суд қарори қонуний кучга киргунига қадар ўз кучини сақлайди. Бироқ суд кўрсатилган ҳужжатларни қабул қилиш билан бир вақтда ёки улар қабул қилинганидан кейин дастлабки ҳимоя чораларини бекор қилиш ҳақида ажрим чиқариши мумкин.

Ўзбекистон Республикаси Олий суди Пленумининг 2018 йил 19 майдаги 15-сонли “Маъмурий ишларни кўришда биринчи инстанция суди томонидан процессуал қонун нормаларини қўллашнинг айрим масалалари тўғрисида”ги Қарорининг 18-бандида “МСИЮтК 93-моддасида кўрсатилган дастлабки ҳимоя чоралари, агар уларни қўлламаслик аризачининг ҳуқуқлари, эркинликлари ва қонуний манфаатлари ҳимоясини қийинлаштирса ёки бунга имкон бермаса, иш юритишнинг ҳар қандай босқичида қабул қилиниши мумкин. Суд ишда иштирок этувчи шахсларнинг илтимосномасига кўра, аризани рад этиш ҳақидаги ҳал қилув қарори қонуний кучга киргунга қадар ҳам, МСИЮтК 98-моддасининг иккинчи қисмида назарда тутилган тартибга риоя этган ҳолда дастлабки ҳимоя чораларини бекор қилишга ҳақли.” эканлиги қайд этилган.

Хулоса қилиб айтганда, **дастлабки ҳимоя чораси** – бу аризачининг аризасига асосан ёки аризачининг илтимосига ёхуд суднинг ташаббусига кўра, қонун нормаларига биноан жавобгарнинг маълум ҳуқуқлари чекланиши олиб келадиган, аризачининг жавобгарга нисбатан келтирган талабини олдиндан ҳимоя қиладиган, суд томонидан чиқариладиган ҳал қилув қарори ёки ажримининг ижросини таъминлашни қаратилган чора-тадбирлар тизими(мажмуи)дир.

**Назорат учун саволлар**

1. Дастлабки ҳимоя чораларини кўриш нима учун керак деб ўйлайсиз? (аризачи ва жавобгар нисбатан қандай аҳамияти бор)
2. Дастлабки ҳимоя чораларини кўриш асослари ҳақида айтиб беринг.
3. Дастлабки ҳимоя чораларини қандай турларини биласиз?
4. Дастлабки ҳимоя чораларини кўриш тўғрисидаги ариза судга қайси босқичларида берилиши мумкин?
5. Дастлабки ҳимоя чораларини кўриш тўғрисидаги ариза қайси ҳолатларда ишда иштирок этувчи шахсларни хабардор қилмасдан суд томонидан кўриб чиқилади?
6. Дастлабки ҳимоя чоралсини бир турини бошқаси билан алмаштириш ҳақида гапириб беринг.
7. Дастлабки ҳимоя чораларини кўриш тўғрисидаги ажримни ижро этмаслик оқибатлари ҳақида нималар биласиз?
8. Қачон дастлабки ҳимоя чораларини бекор қилиниши мумкин?
9. Бошқа мамлакатларда жавобгарга нисбатан дастлабки ҳимоя чорасини кўришнинг махсус кетма-кетлик ҳақида қандай фикрингиз ва ушбу амалиётни миллий қонунчилигимизда жорий этиш зарур деб ҳисоблайсизми?
10. Қайси ҳолатларда дастлабки ҳимоя чораси қўлланилмаслиги керак деб ҳисоблайсиз?

**Назорат учун тест саволлари**

1. **Қандай ҳолатларда дастлабки ҳимоя чораларини кўрилиши мумкин?**

А) Суднинг ташаббусига кўра

Б) Аризачининг аризасига кўра ёки суднинг ўз ташаббуси бўйича

В) Ишда иштирок этувчи шахснинг аризасига кўра ёки суднинг ўз ташаббуси бўйича

Г) Аризачи ва учинчи шахсларнинг аризасига кўра

1. **Дастлабки ҳимоя чораларини кўриш тўғрисидаги ариза қачон судга берилиши мумкин?**

А) Ариза (шикоят) билан бир вақтда

Б) Иш юритиш жараёнида

В) Ариза (шикоят) билан бир вақтда ёки иш юритиш жараёнида

Г) Тўғри жавоб йўқ.

1. **Ариза (шикоят) билан бирга берилган дастлабки ҳимоя чораларини кўриш тўғрисидаги ариза қўриб чиқиш тартиби кўрсатилган тўғри жавобни топинг?**

А) Келиб тушганидан кейинги кундан кечиктирмай кўриб чиқилади

Б) Ишда иштирок этувчи шахсларни суд муҳокамаси вақти ва жойи тўғрисида хабардор қилинади

В) Ишда иштирок этувчи шахсларни хабардор қилмасдан кўриб чиқилади

Г) Тўғри жавоб А ва Б.

1. **Қанча муддатда дастлабки ҳимоя чораларини кўриш тўғрисидаги ажрим ижро этилади?**

А) бир ой ичида

Б) 3 кун ичида

В) Дарҳол

Г) Қонуний кучга кирган кундан эътиборан бир ой ичида

1. **Иш бўйича агар аризани (шикоятни) қаноатлантириш рад этилган бўлса, дастлабки ҳимоя чораларини кўриш тўғрисидаги ажрим қачонгача ўз кучини сақлайди?**

А) Суд ҳужжати амалда ижро этилгунига қадар

Б) Суд қарори қонуний кучга киргунига қадар

В) Суд ҳужжати бекор қилингунига қадар

Г) Тўғри жавоб йўқ.

**Case study**

**1-казус**

Аризачи “У.У.” фермер хўжалиги судга ариза билан мурожаат қилиб, жавобгар ---------- туман ҳокимининг 2016 йил 17 майдаги “У.У.” фермер хўжалиги билан туман ҳокимлиги ўртасида тузилган ер ижара шартномасини муддатидан олдин бекор қилиш ва ер майдонини туман ҳокимлиги захирасига қайтариб олиш тўғрисида”ги №553-сонли **қарорини** **ҳақиқий эмас деб топишни** ҳамда судга **илтимоснома билан мурожаат қилиб**, ҳозирги кунда мазкур суд қарор ижросини таъминлаш мақсадида “У.У.” фермер хўжалигига тегишли бўлган ер майдонлари очиқ электрон-онлайн аукцион савдосига чиқарилганлиги сабабли, мазкур иш мазмунан ҳал этилгунга қадар дастлабки ҳимоя чораларини кўриш мақсадида “У.У.” фермер хўжалигига тегишли бўлган ер майдонлари очиқ электрон-онлайн аукцион савдосига чиқариш билан боғлиқ жараёнлар ижросини тўхтатиб туришни сўраган.

Суд ажримида Ўзбекистан Республикаси Маъмурий суд ишларини юритиш тўғрисидаги кодекси 93-моддаси биринчи қисмининг 4-бандига мувофиқ маъмурий органнинг, фуқаролар ўзини ўзи бошқариш органининг низолашилаётган ҳужжати ижросини тўлиқ ёки қисман тўхтатиб туриш дастлабки ҳимоя чоралари бўлиши мумкин эканлиги қайд этилган.

Дастлабки ҳимоя чораларини кўриш тўғрисидаги аризадан кўринишича, ---------- туман ҳокимлиги ва Кадастр агентлигининг ---------- туман филиали томонидан “У.У.” фермер хўжалигига тегишли бўлган ер майдонлари очиқ электрон-онлайн аукцион савдосига чиқарилиши белгиланган.

Ушбу ҳолатда суд, тарафлар ўртасида низо якунига етмасдан туриб, тарафларнинг ҳуқуқлари бузилиши мумкинлигини инобатга олиб, аризани қаноатлантиришни ва низо бўйича якуний қарор қабул қилингунига қадар “У.У.” фермер хўжалигига тегишли бўлган ер майдонлари очиқ электрон-онлайн аукцион савдосига чиқариш билан боғлиқ жараёнлар ижросини тўхтатиб туришни лозим деб топган.

**1-казус бўйича савол:**

**Судья томонидан дастлабки ҳимоя чорасини кўриш натижасида хатога йўл қўйганми?**

**Агар хатога йўл қўйган бўлса қандай хатога йўл қўйган деб ўйлайсиз?**

**2-казус**

А Ж Р И М

(дастлабки ҳимоя чорасини қўллаш ҳақида)

 2023 йил февраль ойининг 13 куни ---------- ---------- ---------- туманлараро маъмурий судининг судьяси Д.П, аризачи ---------- туман йўллардан фойдаланиш унитар корхонаси директори Ж.Р.нинг жавобгар мажбурий ижро бюроси ---------- туман бўлими мансабдор шахсларининг ---------- туман йўллардан фойдаланиш унитар корхонаси балансида бўлган автотранспорт воситаларини хатлаш ва аукцион савдосига чиқариш билан боғлиқ хатти-ҳаракатларини қонунга хилоф деб топиш ҳақидаги шикоят аризаси бўйича юритилган маъмурий ишни аризачининг дастлабки ҳимоя чорасини қўллаш ҳақида аризаси билан биргаликда кўриб чиқиб, қуйидагилар

А Н И Қ Л А Н Д И:

Аризачи --------- туман йўллардан фойдаланиш унитар корхонаси директори Ж.Х жавобгар мажбурий ижро бюроси --------- туман бўлими мансабдор шахсларининг --------- туман йўллардан фойдаланиш унитар корхонаси балансида бўлган автотранспорт воситаларини хатлаш ва аукцион савдосига чиқариш билан боғлиқ хатти-ҳаракатларини қонунга хилоф деб топишни сўраган.

Иш хужжатлари ўрганиб чиқилганда, аризачи --------- туман йўллардан фойдаланиш унитар корхонасининг 2013 йилда ишлаб чиқарилган “Man CLA 18” давлат рақам белгиси 00 000 FАА автотранспорт воситаси, 2014 йилда ишлаб чиқарилган “Isuzu” давлат рақам белгиси 00 000 GАА автотранспорт воситаси, 2019 йилда ишлаб чиқарилган “Man” давлат рақам белгиси 00 000 RАА автотранспорт воситаси хатланиб, паст нархда бахоланиб, аукционга қўйилганлиги, шу сабабли аукцион савдосига чиқаришни тўхтатиб туришни сўраб, дастлабки ҳимоя чорасини қўллашни сўраган.

Ўзбекистон Республикаси МСИЮтКнинг 92-моддасига кўра, ишда иштирок этувчи шахснинг аризасига кўра суд, агар, маъмурий иш бўйича ҳал қилув қарори қабул қилингунига қадар аризачининг ёки манфаатида ариза берилган шахснинг ҳуқуқлари, эркинликлари ва қонуний манфаатлари бузилишининг аниқ хавфи мавжуд бўлса ёки аризачининг ҳуқуқлари, эркинликлари ва қонуний манфаатларини бундай чоралар кўрмай туриб, ҳимоя қилиш мумкин бўлмаса ёки қийин бўлса дастлабки ҳимоя чораларини кўриши мумкин.

Суд, ишдаги ҳужжатларни ўрганиб чиқиб, аризачи томонидан дастлабки ҳимоя чорасини қўллашни сўраб берган илтимосномасини ариза билан боғлиқ бўлганлиги сабабли қаноатлантириб, --------- туман йўллардан фойдаланиш унитар корхонасининг 2013 йилда ишлаб чиқарилган “Man CLA 18” давлат рақам белгиси 00 000 FАА автотранспорт воситаси, 2014 йилда ишлаб чиқарилган “Isuzu” давлат рақам белгиси 00 000 GАА автотранспорт воситаси, 2019 йилда ишлаб чиқарилган “Man” давлат рақам белгиси 00 000 RАА автотранспорт воситасини аукционга чиқариш билан боғлиқ ижро харакатларини вақтинча тўхтатиб туришни лозим деб топади.

 Баён қилинганларга кўра, Ўзбекистон Республикаси МСИЮтКнинг 92-97 ва 168-169-моддаларига асосланиб, суд

А Ж Р И М Қ И Л А Д И:

Аризачи --------- туман йўллардан фойдаланиш унитар корхонаси директори Ж.Р.нинг дастлабки ҳимоя чораларини кўриш ҳақидаги илтимосномаси қаноатлантирилсин.

Мажбурий ижро бюроси --------- туман бўлими томонидан ------- туман йўллардан фойдаланиш унитар корхонасининг 2013 йилда ишлаб чиқарилган “Man CLA 18” давлат рақам белгиси 00 000 FАА автотранспорт воситаси, 2014 йилда ишлаб чиқарилган “Isuzu” давлат рақам белгиси 00 000 GАА автотранспорт воситаси, 2019 йилда ишлаб чиқарилган “Man” давлат рақам белгиси 00 000 RАА автотранспорт воситасини бахолатиш ва уни кимошди савдосига чиқариш билан боғлиқ харакатларини ижроси низо бўйича якуний қарор қабул қилингунига қадар вақтинча тўхтатилсин.

Ажримни ижросини таъминлаш мажбурий ижро бюронинг ----- туман бўлими зиммасига юклатилсин.

Ажримдан норози тарафлар бир ой муддат ичида, шу суд орқали --------- --------- маъмурий судига апелляция тартибида шикоят беришга прокурор протест келтиришга ҳақлидир.

**2-казус бўйича савол:**

**Дастлабки ҳимоя чорасини кўриш ажрим тўлиқ келтирилган бўлиб, ушбу ажримда кандай камчилик бор деб ҳисоблайсиз?**